SMILEFJES: Brynjar Meling smiler ikke av Ketil Solvik-Olsens facebookmelding om mulla Krekar. Foto: Nesvold, Jon Olav / NTB scanpix

Krekar, eller Najmuddin Faraj Ahmad som han egentlig heter, ble framstilt for forlenget varetektsfengsling i Oslo tingrett i dag.

Ahmad og en 42-åring fra Drammen er siktet for å ha planlagt terror.

«Juleposten er i rute :)»

Ahmads forsvarer Brynjar Meling langet i dagens fengslingsmøte hardt ut mot Fremskrittspartiet.

– Vi kan ikke stole på Justisdepartementet som har en leder som tilhører et parti hvor partilederen har sagt hun vil bryte menneskerettighetene for å få sendt ut Krekar. Det sier seg selv. Da ville jeg ikke gjort jobben min hvis jeg la til grunn at dette departementet ivaretok Krekars rettigheter, sier Meling til NRK.

Forsvareren reagerer også på en melding samferdselsminister Ketil Solvik-Olsen (Frp) la ut på Facebook i går, etter at det ble kjent at norske myndigheter har mottatt en utleveringsbegjæring for Ahmad fra Italia.

Norge har fått brev fra Italia. Juleposten er i rute :-) Publisert av Ketil Solvik-Olsen Torsdag 10. desember 2015

«Norge har fått brev fra Italia. Juleposten er i rute :)», skrev Solvik-Olsen og lenket til NRKs artikkel.

– Partipolitikk

– Det sier noe om seriøsiteten i dette og da synes jeg også det viktig at retten blir klar over det sånn at retten blir bevisst sin uavhengige rolle, sier Meling og legger til.

VIDEO: Meling reagerer på kommentaren til Solvik-Olsen. Du trenger javascript for å se video. VIDEO: Meling reagerer på kommentaren til Solvik-Olsen.

– Departementet har en rolle både når de mottar en utleveringsbegjæring og når de skal ta stilling til om utleveringen skal gjennomføres. Når man da driver ren partipolitikk og ikke tar det lovansvaret som loven pålegger dem så blir dette alvorlig.

Solvik-Olsens innlegg ligger fortsatt ute, og har i skrivende stund likt av nesten 11.000 mennesker.

NRK har vært i kontakt med Samferdselsdepartementet i som henviser alle henvendelser om Ahmad til Justisdepartementet.

– Meling gjorde nettopp dette innlegget til et poeng i retten i dag. Hva sier dere til det?

– Jeg har ikke noen kommentar til det, sier politisk rådgiver Toril Charlotte Ulleberg Reynolds (Frp).

I dag har også partileder og finansminister Siv Jensen kommentert utleveringsbegjæringen på sin facebookside.